35. schôdza NR SR - 5.deň - B. popoludní
Dátum: 2025-06-03
Poslanec: Horecký, Ján (KDH)
Druh vystúpenia: Vystúpenie v rozprave

12. Pán podpredseda, ďakujem za slovo. Vážený pán minister, kolegyne, kolegovia, v tejto chvíli sa v rozprave vyjadrím k okolnostiam skráteného legislatívneho konania k tomuto návrhu vládneho zákona a potom následne v rozprave budem hovoriť aj k meritu veci. Poďme sa pozrieť teda na tie okolnosti. V programovom vyhlásení vlády sa hovorí o každoročnom zvyšovaní atraktivity učiteľského povolania v očakávaní asi desiatich percent. O mne sa vie, že 32 rokov, celý svoj dospelý život sa venujem oblasti vzdelávania a edukácie, manažovania škôl, to od školníka až po ministra školstva na všetkých pozíciách. A preto môže niekto nadobudnúť dojem, že keď hovorím o potrebe zvyšovania atraktivity práce v školstve, keď hovorím o potrebe zvyšovania odmeňovania miest pedagogických odborných zamestnancov a ďalších zamestnancov, že to vyplýva z prirodzeného vzťahu k mojim, k mojej profesii, k mojim kolegom i exkolegom. Znovu a znovu vás chcem všetkých ubezpečiť, a osobitne by som bol veľmi rád, keby nejako cez túto prakticky prázdnu sálu prešiel, prešla táto idea do spoločnosti a pozývam vás k tomu všetkých, ktorí ste tu, aj ktorí tu nie ste, aby sme sa pokúsili pootvoriť oči spoločnosti, že toto je strategický záujem Slovenskej republiky. Dovoľte mi znovu zopakovať, že my nemáme iný zdroj pokroku a zvyšovania kvality života a zvyšovania všetkých ukazovateľov ekonomického, hospodárskeho rastu služieb v tejto krajine na Slovensku než ľudské zdroje. Nemáme urán, nemáme ropu, nemáme drahé kamene, nie je nás 80 miliónov, že by 50 miliónov mohla byť lacná pracovná sila. Jediné, čo máme a čo, žiaľ, strácame, sú perspektívni ľudia, ktorí sú schopní posunúť našu krajinu ďalej. Preto ja vítam a dokonca vidím dobrý úmysel v tom zdvihnúť platy učiteľom i nepedagogickým zamestnancom v školstve. Ale ako sa to deje? Musím povedať, že sa to deje nesystematicky a deje sa to takým veľmi komplikovaným a neprehľadným spôsobom. Čo tým presne myslím? Učitelia boli nedávno a manažmenty, stavovské organizácie, nedávno - tým myslím roky ´22, ´23, pozvaní k historickej zmene, k posunu školstva na riadne vyššiu úroveň, a to bez toho, že by sa im nejak dramaticky zlepšovali podmienky. Oni prijali toto pozvanie a začali pracovať na kľúčových školách, ktoré sú nositeľmi know-how na kurikulárnej reforme, na mnohých ďalších veciach, ktoré, čo znamená byť školou. Medzi to patrí aj hodnotenie, sprevádzanie učiteľov, odmeňovanie a tak ďalej. Nuž aby toto bolo možné, tak som využil tú krátku misiu byť ministrom školstva, hoci vo vláde v demisii, hoci bez politického krytia a dal som do zákona pozíciu supervízora, ľuďom, ktorí veľmi chýbali, stredný manažment v školstve desiatky rokov, aby sa mohli podeliť o tie úlohy, ktoré sa znásobili od, spred roka 1989. Títo supervízori, to znamená, že päť hodín úľavy úväzku podľa nejakého nápočtu pre kľúčových ľudí na škole majú plniť tie, tie rozhodujúce úlohy v oblasti kvality, implementácie a inklúzie, implementácie nového kukikula. Nuž a práve títo supervízori nežijú z lásky, nemôžeme im na školách znížiť úväzok a dať menej peňazí za najviac práce. Preto tam bol aj mechanizmus financovania. Tento, tieto financie im boli, dúfam, že dočasne, odňaté. Takže tu sme im peniaze zobrali. Taktiež nebudem tu prednášať o tom, aký úmysel bol pri zavádzaní regionálneho alebo teda vyrovnávacieho, regionálneho príspevku hovorme, je tam viacero funkcií, tiež boli zredukované. Rozumiem tým dôvodom, o ktorých hovoril pán minister Drucker, o konsolidácii, o tom, že sa musí vysporiadať s tým, čo mu vláda nechala alebo dala k dispozícii na rezort školstva. A čo sú to za peniaze? V nominálnych hodnotách je to nárast, ale v relatívnych číslach sme išli zo 4,6 % HDP na 4,5 % HDP. No, ďalším prvkom nesystémového riešenia sú 800-eurové odmeny. Nikto na Slovensku v tej našej parite kúpnej sily nebude protestovať proti tomu, keď mu chcete dať 800-eurovú odmenu. Proti tomu sa učitelia búriť nebudú. Zvlášť tí učitelia, ktorí na Slovensku sú spolu s albánskymi učiteľmi úplne na dne z toho, čo si môžu dovoliť zo svojho platu podľa parity kúpnej sily. Celá Európa je pred nami. Takže učitelia proti tomu protestovať nebudú, ale protestujem ja. Nie proti tomu, že dostali tie peniaze, ale že robíme takéto ad hoc veci, niekde zobereme, niekde dáme. Pre školy a pre aj štátne orgány, to znamená zbytočnú administratívu, neefektívne manažovanie financovania školstva. A napokon ani nie je pravda, že tieto odmeny dostanú všetci. Dodnes, prečo o tom hovorím, lebo teraz sa to deje, dodnes nedostali prostriedky zriaďovatelia súkromných a cirkevných škôl a školských zariadení, ktorí sú financovaní v rámci originálnych kompetencií samospráv. Lebo samosprávy ich nedostali. Prosím, pozrite sa napríklad na pani učiteľku cirkevnej alebo súkromnej základnej umeleckej školy. Jej kolegyňa dostane 800 euro a ona nie, pretože slúži deťom na cirkevnej ZUŠ-ke? To predsa nemôžeme myslieť vážne takýto prístup k ľuďom, ktorí naozaj dedikujú svoj život za mimoriadne skromných podmienok službe deťom a snažia sa zdola budovať kultúru v tejto krajine. Alebo kuchárka? Pretože varí pre, ja neviem, deti, ktorých rodičia sa rozhodli navštevovať cirkevnú škôlku? Tak tá nedostane tieto peniaze? Napriek tomu, že podľa nariadenia vlády je aj odmeňovaná podľa P3 a má na to nárok aj morálny, aj podľa nariadenia vlády povedzme procesný alebo teda touto normou daný? Nie je to fér, nie je to spravodlivé a potom nehovorme o odmenách. Ako nepohŕdajme vlastným, sme zákonodarci, ste členovia vlády, nepohŕdajme piliermi právneho štátu. Keď sa pozriete na tie rozhodnutia, na tie usmernenia úradu vlády a ministerstva financií, čo sa tam píše? Že je to odmena pri príležitosti letných dovoleniek vyplácaná v máji. Naozaj odmena? Tak teraz si vypočujte ďalší fakt. Podľa kritérií, podľa tohto usmernenia, každý, kto od 1. januára 2025 po 31. máj 2025 odpracoval čo len jeden deň, čo len jeden deň v tejto práci vo verejnom záujme a má tam zmluvu na plný úväzok, dostane celých 800 eur. Ale ak to porovnáme s nejakou ženou, ktorá, alebo mužom, teraz poviem o žene, lebo mám na mysli konkrétnych ľudí, ktorá má malé deti a preto prijala dvojtretinový úväzok, 60-percentný úväzok, tak dostane presne 480 eur, aj keby odpracovala všetky dni, ktoré boli vo fonde pracovného času od 1. januára po 31. máj 2025. To nie je odmena. To nie je o zásluhovosti, je to valorizácia. Valorizácia toho, lebo tí ľudia reálne keby sme neprišli, keby vláda neprišla aspoň s takýmto opatrením, tak by na reálnych platoch klesali. Tak tu poukazujem na to, že ak na jednej strane berieme, na druhej strane dávame nesystémovo, potom prídeme v SLK, lebo nič iné nezostáva, keďže je tá dohoda s odborármi a učitelia na to čakajú a naozaj nám ich viacej odchádza ako prichádza a september je blízko, tak potom logicky musí prísť minister a ja ho chápem z SLK s týmto, s týmto návrhom zákona. A takto lepíme situáciu na poslednú chvíľu a takto lepíme školstvo už desiatky rokov. Ak s tým neprestaneme, budeme lepiť túto republiku dokopy, lebo sa nám začína rozpadať na kusy. Viacej potom budem hovoriť v rozprave k meritu zákona. Ďakujem za pozornosť.